张翥
寄题顾仲瑛玉山诗一百韵
治理逢熙运，钦明仰圣皇。至仁侔覆载，上德配轩唐。大业勤宏济，元臣协赞襄。贤科收俊造，庭实璨圭璋。入贡徕符拔，仪韶下凤凰。普天均雨露，绝域总梯航。每念京师食，遥需漕府粮。神妃所庇护，飓母敢飞扬。前队貔貅发，先驱罔象藏。冷飙鼓万舵，朱火耀连樯。帝策申嘉惠，祠官按典常。赏劳兼湛濊，旌烈特巍煌。仆本中林士，久陪东观郎。遂叨乘驿传，遍与礼灵场。簜节雕龙饰，华旗画隼翔。冲流度鄞越，陟险过泉漳。缅彼湄洲屿，崭然钜海洋。蛟穿崖破碎，鲸蹴浪撞搪。震鼓轰空阔，奔帆截渺茫。岛夷迎使舸，瘴雾避天香。嘉荐歆芬苾，阴功助翕张。精诚致工祝，景贶答祯祥。贾舶倾诸国，舆图奄八荒。身虽距闽峤，志已略扶桑。裴洞三生梦，温陵十月凉。兹游平昔冠，夙愿一朝偿。女髻皆殊制，蛮音各异乡。地偏宜荔子，人最贵槟榔。酿鹿肥漂酒，浇蚝液满房。招贤簇车骑，挥扫积缣缃。穷腊才竣事，暄春始趣装。剑津传警急，汀贼起狓猖。獠砦旋戡定，藩垣慎捍防。思亲弥切切，行役更遑遑。狐死嗟奚首，龟占喜允臧。封崇晏坞内，木拱计峰旁。薄宦祇牵率，孤踪易感伤。暂为江左客，谁洒墓头浆。逝矣川涂阻，凄其涕泪滂。南园恰啼鴂，北路复鸣螀。粤若娄东邑，由来汉太仓。机云存故宅，吴会画雄疆。遁迹晞高士，遗风挹让王。厥田尤沃衍，比岁适丰穰。老我张承吉，新知顾辟疆。闻君占形胜，筑室恣徜徉。铁笛留严客，青钱乞泰娘。杏鞯红叱拨，兰柱绣鸳鸯。辟径通佳处，栽桃带柳塘。脩梧羽葆盖，美竹碧琳琅。列岫浓螺色，澄湖净镜光。鸟边岚漠漠，鱼外水泱泱。鹤驻游仙馆，鸾鸣种玉冈。投竿钓月槛，隐几读书床。云结芝英秀，花团桂树苍。舫斋青筱箔，渔舍绿苔墙。栋宇环相属，园池郁在望。直疑金谷墅，还似辋川庄。未获窥诗境，相邀到草堂。开樽罗绮馔，侑席出红妆。婉态随歌板，齐容缀舞行。新声《绿水》曲，秾艳《大堤》倡。宛转缠头锦，淋漓蘸甲觞。弦松调宝柱，笙咽炙银簧。倚策骖联辔，钩帘烛绕廊。僰僮供紫蟹，庖吏进黄獐。卜昼宁辞醉，留欢正未央。分司莫惊坐，刺史欲无肠。是集俱才彦，虚怀共颉颃。珠玑散咳唾，律吕应宫商。郑老经术富，于仙词翰长。琦初灯并照，郯华骥同骧。璧色笺毫健，吟篇綵绘彰。拈题争点笔，得句倏盈箱。劲敌千钧彀，精逾百鍊钢。语奇凌鲍谢，体变失卢杨。瑛甫早有誉，亨衢那可量。抟扶看怒翼，腾达待蜚黄。既笃朋情重，仍持雅道昌。披襟视肝胆，刻琰播文章。永契欣依托，衰踪顿激昂。盍簪承伟饯，授简藉馀芳。自鄙冥搜拙，徒令属对忙。端如享敝帚，何异贮奚囊。谈笑聊堪接，赓酬曷足当。吾犹郐以下，公等楚之良。瓠落浑无用，艰难寔备尝。拟为覂驾马，竟作触藩羊。箸力频驰骛，功名几慨慷。不嫌成晚合，深幸际时康。邂逅因斯会，暌违又一方。匆匆把别袂，眷眷赋河梁。鸿雁清秋日，蒹葭昨夜霜。关山凝朔气，星斗丽寒芒。疾病家多难，归休岁亦阳。苦心甘寂寞，短发任苍浪。漏屋愁荷盖，尘衣惜蕙纕。杜陵非固懒，贺监岂真狂。回首长追忆，缄诗远寄将。乾坤浩今古，此意讵能忘。